CELEX: 32013R1261
Language: hu
Date: 2013-12-02
Title: A Tanács 1261/2013/EU rendelete ( 2013. december 2. ) az európai kutatási infrastruktúráért felelős konzorcium (ERIC) közösségi jogi keretéről szóló 723/2009/EK rendelet módosításáról

6.12.2013   
            
            
               HU
            
            
               Az Európai Unió Hivatalos Lapja
            
            
               L 326/1
            
         A TANÁCS 1261/2013/EU RENDELETE
   (2013. december 2.)
   az európai kutatási infrastruktúráért felelős konzorcium (ERIC) közösségi jogi keretéről szóló 723/2009/EK rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 187. és 188. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Parlament véleményére,
   tekintettel az Európai Gazdasági és Szociális Bizottság véleményére (1),
   tekintettel a Régiók Bizottságának véleményére,
   mivel:
   
               (1)
            
            
               A 723/2009/EK tanácsi rendelet (2) megállapítja az európai kutatási infrastruktúráért felelős konzorcium (a továbbiakban: ERIC) létrehozására vonatkozó követelményeknek és eljárásoknak, valamint ezek hatásainak a jogi keretét.
            
         
               (2)
            
            
               Az európai kutatási infrastruktúrák támogatása és fejlesztése az Unió régóta létező célkitűzése, ahogy ezt legutóbb az 1982/2006/EK európai parlamenti és tanácsi határozat (3) és különösen a 2006/974/EK tanácsi határozat (4) is tükrözte.
            
         
               (3)
            
            
               A Kutatási Infrastruktúrák Európai Stratégiai Fóruma (ESFRI) és az elektronikus infrastruktúrával foglalkozó vitacsoport (e-IRG) létrehozta a kutatási infrastruktúrák legelső európai ütemtervét, majd naprakésszé tette azt.
            
         
               (4)
            
            
               Az ERIC közösségi jogi keretének 2009. évi hatálybalépése óta két európai kutatási infrastruktúra kapott ERIC-státust.
            
         
               (5)
            
            
               Az ERIC-tagság nyitva áll a tagállamok, a társult országok, a társult országoktól eltérő harmadik országok, valamint a kormányközi szervezetek előtt.
            
         
               (6)
            
            
               A társult országok fontos szerepet töltenek be az európai kutatási infrastruktúrák előkészítésében és végrehajtásában, és lehetővé kell tenni számukra, hogy a tagállamokkal azonos feltételekkel vehessenek részt az ERIC-ben, mivel támogatásuk révén hozzájárulnak az uniós kutatás tudományos kiválóságához és az Unió gazdaságának versenyképességéhez.
            
         
               (7)
            
            
               A társult országok ERIC-ekben való részvételének megkönnyítése végett a 723/2009/EK rendelet 9. cikkének (2) és (3) bekezdését módosítani kell annak érdekében, hogy a társult országok hozzájárulásai teljes mértékben tükröződjenek a tagsággal kapcsolatos, illetve a szavazati jogokban,
            
         ELFOGADTA EZT A RENDELETET:
   1. cikk
   A 723/2009/EK rendelet 9. cikkének (2) és (3) bekezdése helyébe a következő szöveg lép:
   
      „(2)   Az ERIC tagsága legalább egy tagállamból és két további országból áll, amely utóbbiak tagállamok, vagy társult országok. Az ERIC-hez bármikor további tagállamok vagy társult országok csatlakozhatnak, az alapszabályban megállapított tisztességes és ésszerű feltételek mellett tagként, vagy az említett alapszabályban rögzített feltételek mellett szavazati jog nélküli megfigyelőként. A társult országoktól eltérő harmadik országok, valamint kormányközi szervezetek – az alapszabályban megállapított feltételekkel, illetve a tagság összetételében bekövetkezett változásokra vonatkozó eljárással összhangban – szintén az ERIC tagjaivá válhatnak, amennyiben a tagoknak a 12. cikk a) pontjában előírt közgyűlése ezt jóváhagyja.
      (3)   A tagállamok és a társult országok a tagok közgyűlésében együttesen rendelkeznek a szavazati jogok többségével. Azon ERIC esetében, amelynek a fogadó országa tagállam, az alapszabályát módosító javaslatok elfogadásához a benne tagsággal rendelkező tagállamok többségének beleegyezése szükséges.”
   
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
      Kelt Brüsszelben, 2013. december 2-án.
      
         
            a Tanács részéről
         
         
            az elnök
         
         E. GUSTAS
      
   
   
      (1)  HL C 161., 2013.6.6., 58. o.
   
      (2)  A Tanács 2009. június 25-i 723/2009/EK rendelete az európai kutatási infrastruktúráért felelős konzorcium (ERIC) közösségi jogi keretéről (HL L 206., 2009.8.8., 1. o.).
   
      (3)  Az Európai Parlament és a Tanács 2006. december 18-i 1982/2006/EK határozata az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007–2013) (HL L 412., 2006.12.30., 1. o.).
   
      (4)  A Tanács 2006. december 19-i 2006/974/EK határozata az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007–2013) végrehajtására irányuló „Kapacitások” egyedi programról (HL L 54., 2007.2.22., 101. o.).